Plakaterne er på vej op rundt i hele regionen, og de nordjyske politikere er også på gaden for at møde de mange potentielle vælgere. Tidligere i dag lagde Rasmus Prehn (Soc.Dem.) ud med at dele roser ud ved Frøspringvandet i Aalborg. I Frederikshavn går den lokale kandidat for Venstre, Anders Broholm, på gaden for at hilse på vælgerne klokken 16.00 i gågaden. Og i eftermiddag deler Enhedslisten champagne, rød sodavand og kage ud foran Metropol i Hjørring for at fejre, at valget er udskrevet. Også de politiske ungdomsforeninger lægger kræfterne i. I aftenens nyhedsudsendelse besøger vi Venstres Ungdom i Aalborg og Danmarks Socialdemokratiske Ungdom i Aalborg. Begge grupper holder til det samme sted - nemlig i Ungdomspolitisk Hus på Kastetvej. I aften arbejder de for at forberede sig til de kommende ugers valgkamp.
Valgkampen er skudt i gang i Nordjylland, og flere nordjyske politikere er allerede ude og jagte de første stemmer.